Михаил Афанасиєвич Булґаков

Михаил Афанасиєвич Булґаков (рус. *Михаи́л Афана́сьевич Булга́ков*; Києв, 15. май 1891 – Москва, 10. марец 1940.) бул русийски писатель, драматурґ и театрални режисер. Писал на русийским язику. Автор є велького числа приповедкох, фельтонох, театралних фалатох, драматизацийох, филмских сценарийох и оперскох либретох. Найпознатши є по роману *Майстор и Марґарита*, обявеним постгумно, котри представя єдно од ремек-дїлох 20. вику.

## Биоґрафия
### Дзецинство и младосц
Михаил Булґаков ше народзел 15. мая 1891. у фамелиї професора Києвскей духовней академиї Афанасия Ивановича Булґакова и його жени Варвари Михайловней Булґаковей (дзивоцки Покровскей) у Києву. У фамелиї було седмеро дзеци: Михаил, Вера, Надежда, Варвара, Николай, Иван и Елена.

Михаил Булґаков 1909. року закончел Першу києвску ґимназию и потим ше уписал на медицински факултет Kиєвского универзитету.

Першираз ше оженєл зоз Татяну Николаєвну Лапе 1913. року. Проблеми зоз пенєжом почали уж на дзень свадзби, цо мож пречитац у здогадованьох Татяни Николаєвней: „Розуми ше, нє мала сом анї шлаєр-якош сом страцела шицок пенєж цо оцец послал. Мац пришла на винчанє и була запрепасцена. Мала сом зранцавену лєнову сукню; мац ми купела блузну.“ Татянов оцец им посиалал 50 рублї мешачно, цо у тот час була цалком пристойна сума. Алє, пенєж им швидко нєставал, понежє Булґаков бул спонтана особа и нє любел шпоровац. Кед би надумал же му потребна такси превозка, потрошел би и останю рублю на тото нє роздумуюци.

Кед почала Перша шветова война Булґаково були на одпочивку у госцох у фамелиї Лапа, у варошу Саратов. Там Михаил помагал у орґанизованю шпиталя, а потим даскельо мешаци робел на русийско-австрийским фронту як хирурґ. Кед ше врацел до Києва, поднєсол вимогу за упис до реґистру як звичайни лїкар (лїкар без дипломи) и бул прияти до шпиталю Червеного Крижа у Печерску.

Кед положел испити зоз барз добрим успихом, Булґаков достал диплому медицини у априлу 1916. року и розпоредзени є до воєного шпиталю у Каменец-Подольским, а потим у Черновцох, дзе робел даскельо мешаци. После того послати є же би робел у валалу Никольское у Смоленскей ґуберниї. Од септембра 1917. року робел у шпиталю у Вязми.

Року 1917. Булґаков почал писац серию кратких приповедкох *Призначки младого лїкара*, котри першираз обявени 1925. – 1926. року. Того року почал хасовац морфиюм же би олєгчал алерґийни реакциї орґанизма на лїк процив дифтериї, хтори вжал после оконченей операциї особи котра мала тоту хороту, а вон ше злєкол же ше заражел. После того, хаснованє морфиюму постало порядне. Тот його стан описани у приповедки *Морфиюм*, законченей 1927. року.

У октобре 1917. року Булґаков першираз пошол до Москви, нащивиц свойого бачика, познатого московского лїкара-ґинеколоґа Н.М. Покровского, котри постал прототип професора Преображенского зоз приповедки *Псово шерцо*. Вєшєнї 1918. року Булґаков ше врацел до Києва и почал приватну праксу як венеролоґ. Того року престал хасновац морфиюм. Под час гражданскей войни у Русиї, у фебраре 1919. року, Булґакова мобилизовали як воєного лїкара до войска Українскей народней републики.

У составе Трецей Терскей  козацкей пуковниї борел ше на Сиверним Кавказу. Активно обявйовал у новинох (статя *Будуци перспективи*). Под час поцагованя Доброволєцкей армиї початком 1920. року нє пошол до Ґрузиї, алє остал у Владикавказу прето же охорел од тифусa.

### Роки творчосци
Концом септембра 1921. року Булґаков ше преселєл до Москви и почал сотрудзовац як писатель фельтонох за московски новини (*Гудок*, *Труд* и *Рабочий*) и часописи (*Медицинский работник*, *Россия* и *Возрождениe*). Теди даєдни дїла обявел и у новинох *Накануне* котри виходзели у Берлину. Од 1922. по 1926. у новинох *Гудок* були обявени вецей як 120 репортажи, есеї и фельтони котри написал Булґаков.

Року 1923. Булґаков постал член Всерусийского союзу писательох (рус. *Всероссийский Союз писателей*). 1924. року упознал Любов Белезерску котра ше праве врацела зоз иножемства и котра 1925. року постала його друга жена.

У октобре 1926. року у Московским Уметнїцким театре (рус. *Моско́вский Худо́жественный теа́тр, сокр. МХТ*) з вельким успихом отримана представа *Днї Турбинових*, котра була забранєна такой шлїдуюцого дня прето же партийни идеолоґове твердзели же драма идеализує малогражданство, алє Сталїн на концу особно подписал допущенє за приказованє представи. У исти час ше у Совєтскей преси ширела интензивна и оштра критика творчосци Михаила Булґакова. Концом октобра 1926. у державним академским театре *Вахтанґов* з вельким успихом приказана и представа *Зойков квартель*.

Року 1928. МХТ-у придата представа *Сцеканє*, дїло о людзох уцагнутих до форґову револуциї котри у тим страцели свою оцовщину. Главрепертком (главни комитет за репертоар) два раз забранєл представу ,а на бокох периодичних виданьох часописох пооштрела ше кампаня процив Булґакова и *Сцеканя*.

Истого року при Булґакову ше родзели думки о роману котри познєйше будзе наволани *Майстор и Марґарита* , а започал и роботу на драми о Молиєрови под назву *Кабала святительох*.

У 1929. року упознал Елену Шиловску, котра 1932. року постала його треца и остатня жена. Од 1930. року дїла Булґакова були забранєни за виводзенє, представи поцагнути зоз репертоару, алє од януара 1932. Сталїн ознова допущел виводзенє представи *Днї Турбинових*. Медзитим, анї єдєн театер, окрем МХТ-а, нє сцел представу положиц на репертоар. Року 1936. Булґаков почал робиц у Большой театру як либретист и прекладатель.

### Хорота и шмерц

Року 1939. Булґаков робел на либрету *Рашел*, а тиж и на дїлу о Сталїнови *Батум*. Його здравє ше почало нагло погоршовац. Дияґноза була гипертензивна нефросклероза (очкодованє покруткох як пошлїдок длуготирвацого и нєконтролованого високого прициску). Ознова брал морфиюм же би зменшал болї. У тим периодзе почал диктовац супруги остатню верзию романа *Майстор и Марґарита*. Роман першираз обявени аж 1966. року у часопису *Москва* 26 роки после писатльовей шмерци, а принєсол му шветову славу.

Од фебруара 1940. року приятелє и фамелия нєпреривно дежурали при посцелї писателя. Булґаков умар 10. марца 1940. року. Моковски скулптор Серґей Меркуров знял посмертну маску зоз писательовей твари, а потим цело кремиране. Його прах поховани на Новодевичанским теметове, а на гробе, дзекуюци його супруги, поставени камень волани *Ґолґота*, котри ше скорей того находзел на Ґоґольовим гробе.

## Дїла
### Приповедки и романи
* 	Дожица Чичикова (рус. *Похождения Чичикова*), поема зоз 2 чинох, зоз прилоґом и епилоґом, 1922.
* 	Била ґарда (рус. *Белая гвардия*), роман, 1922-1924
* 	Дяболияда (рус. *Дьяволиада*), приповедка, 1923
* 	Призначки на манжетох (рус. *Записки на манжетах*), приповедка, 1923
* 	Ґримизне острово (рус. *Багровый остров*), приповедка видата у Берлину 1924
* 	Фатални вайца (рус. *Роковые яйца*), приповедка, 1924
* 	Псово шерцо (рус. *Собачье сердце*), приповедка зоз 1925., у Совєтским Союзу видата аж 1987.
* 	Вельки канцелар.Княз цмоти (рус. *Великий канцлер. Князь тьмы*), часц скици романа *Майстор и Марґарита*, 1928-1929
* 	Копито инженєра (рус. *Копыто инженера*), роман, 1928-1929
* 	Тайному товаришови (рус. *Тайному другу*), нєзакончена приповедка, 1929, у Совєтским Союзу видата 1987
* 	Майстор и Марґарита (рус. *Мастер и Маргарита*), роман, 1929-1940, у Совєтским Союзу видавани 1966-1967, у цалосци 1973.
* 	Живот пана де Молиєра (рус. *Жизнь господина де Мольера*), роман, 1933, у Совєтским Союзу видати 1962.
* 	Театрални роман (рус. *Театральный роман*), Призначки покойного (рус. *Записки покойника*), нєдокончени роман, 1936-1937, у Совєтским Союзу видати 1965.
* 

### Театрални фалати, либрета, филмски сценариї
*   Зойков квартель (рус. *Зойкина квартира*), драма, 1925, у Совєтским Союзу виведзена 1926., вишла у масовней штампи 1982.
* 	Днї Турбинових (рус. *Дни Турбиных*), драма написана на основи романа *Била Ґарда* 1925, у Совєтским Союзу виведзена 1925., вишла у масовней циркулациї 1955.
* 	Сцеканє (рус. *Бег*), драма, 1926-1928
* 	Ґримизне острово (рус. *Багровый остров*), драма, 1927., у Совєтским Союзу видата 1968.
* 	Кабала святительох (рус. *Кабала святош*), драма, 1929. (у СССР-у виведзена 1936.), 1931. цензура допущела виводзенє зоз вельо скрацованями под назву *Молиєр*, алє и у такей форми приказованє було одложене
* 	Адам и Ева (рус. *Адам и Ева*), драма, 1931
* 	Малоумни Журден (рус. *Полоумный Журден*), драма, 1932., у Совєтским Союзу видата 1965.
* 	Блаженство (сон инженєра Рейна) (рус. *Блаженство (сон инженера Рейна)*), драма, 1934., у Совєтским Союзу видата 1966.
* 	Ревизор (рус. *Ревизор*), филмски сценарио, 1934.
* 	Остатнї днї (Александар Пушкин) (рус. *Последние дни (Александр Пушкин)*), драма, 1935., у Совєтским Союзу видата 1955.
* 	Нєзвичайна подїя, або Ревизор  (рус. *Необычайное происшествие, или Ревизор*), драма по комедї Николая Ґоґоля, 1935.
* 	Иван Василєвич (рус. *Иван Васильевич*), драма, 1936
* 	Минин и Пожарски (рус. *Минин и Пожарский*), либрето за оперу, 1936. ,у Совєтским Союзу видати 1980.
* 	Чарне морйо (рус. *Чёрное море*), либрето за оперу, 1936., у Совєтским Союзу видати 1988.
* 	Рашел (рус. *Рашель*), либрето за оперу по мотивох новели *Мадемоиселле Фифи* Ґия де Мопасана, 1937-1939, у Совєтским Союзу видати 1988.
* 	Батум (рус. *Батум*), драма о младосци Сталїна, першобутно наволана *Пастир* (рус. *Пастырь*), 1939., у Совєтским Союзу видата 1988.
* 	Дон Кихот (рус. *Дон Кихот*), либрето за оперу по роману Миґела де Сервантеса, 1939.

Булґаков тиж бул автор числених новелох ( *Аритметика*, *Вочи 3. дня*, *Як вон пошалєл*, *Я забил*, *Морфиюм*, *Штири портрети*...) и фельтонох (*Малженска катастрофа*, *У карчми*, *Будуци перспективи*, *Дзень нашого живота*...).

## Вонкашнї вязи
*   Rusija i književnost:  Mihail Bulgakov - genijalnost koja je utekla iz kandži morfijuma, bbc.com

*   Михаил Булгаков "најнесовјетскији" совјетски писац, rs.rbth.com

*   Михаил Булгаков - класик фантастичног реализма, srna.rs

## Референци